Toe wél ebola in DRK | Maroela Media
2 dood, 3 beseer in skoolskietery
Volgens die minister van gesondheid, Felix Numbi, is ebola by twee pasiënte bevestig nadat verskeie mense in die Equateur-provinsie aan simptome wat met dié van ebola ooreenstem, oorlede is.
Numbi het egter gemeld dat die ebola wat nou in die DRK gevind is, van 'n ander stam as dié in Wes-Afrika blyk te wees. Dit kom in 'n afgeleë gebied voor, en behoorlike kwaratyn-maatreëls word nou getref.
Vroeër het die Wêreldgesondheidsorganisasie gesê dit is beslis nie ebola nie, terwyl Dokters Sonder Grense daarop gereageer het deur te sê dit is vroegtydig om vaste uitsprake te maak. Die toetse het nou bevestig dat dit wel ebola is, maar omdat dit van 'n ander stam is, is daar geen verband met die uitbreking in Wes-Afrika nie.
In Wes-Afrika is meer as 1 400 mense reeds aan die siekte oorlede.
Intussen het Japan aangekondig dat dié land ook 'n eksperimentele teenmiddel ontwikkel het. Dié middel is as griepmedisyne ontwikkel, en daarom is daar genoeg voorraad om duisende mense te behandel. Japan is gereed om dit na die geaffekteerde gebiede te stuur sodra dit deur die Wêreldgesondheidsorganisasie versoek word.